Skoolkalender wéér hersien; matriekuitslae dan bekend | Maroela Media
Die departement van basiese onderwys hoop steeds om die 2020-kurrikulum teen Desember af te handel sodat skole op 25 Januarie vir die 2021‑skooljaar kan oopmaak. Die matriekuitslae sal na verwagting in Februarie bekendgemaak word.
Die departement van basiese onderwys het weer die skoolkalender vir 2020 aangepas na aanleiding van pres. Cyril Ramaphosa se aankondiging dat skole weer vir vier weke sluit. Dié besluit is geneem op aandrang van onderwysvakbonde, wat aangevoer het dat dit onveilig is vir ouers en leerders om te midde van die Covid-19-pandemie skool by te woon.
Luidens 'n mediaverklaring wat die departement van onderwys Saterdag uitgereik het, sal skole nou weer op 24 Augustus oopmaak en op 15 Desember vir die jaar sluit, met die hoop dat die hele kurrikulum teen dán afgehandel sal wees. Matrikulante begin reeds op 3 Augustus skoolgaan en die matriekeksamen sal ook teen 15 Desember afgehandel wees. As alles volgens plan verloop, sal al die antwoordstelle teen 22 Januarie 2021 klaar gemerk wees en die uitslae op 23 Februarie bekendgemaak word. Luidens die verklaring sal die 2021-skooljaar op 25 Januarie weer begin.
Daar sal 'n kort skoolvakansie van 26 tot 30 Oktober wees. Dit beteken leerders het nou 156 skooldae om meer as die helfte van die skoolwerk onder die knie te kry. 'n Gewone skooljaar het ongeveer 200 skooldae.
Pres. Ramaphosa het aanvanklik gesê die regering oorweeg dit om die skooljaar na volgende jaar te laat oorloop, soos wat tersiêre instansies reeds beplan.
Elijah Mhlanga, woordvoerder van die departement van onderwys, het gesê die minister sal binne die volgende week riglyne publiseer oor verskeie kwessies rakende die pandemie
Voor iemand my kruisig hoor my net uit.
Hoekom kan die onderwys dept nie nou aandag gee dat die matrieks hierdie jaar klaar maak , en skryf die res van die jaar vir ander ander grade af nie. Ek weet dit klink vergesog, maar dit is belangrik dat die matrieks hierdie jaar klaarmaak.
Die res vanaf RRR tot graad 11 begin volgende jaar net van die begin af.
Betaal dan die jaar se skoolgeld terug aan die ouers wat BETAAL het .
Die privaat skole is steeds oop en dit pas ons, want ek is baie jammer, maar hul gaan nie die kinders penalitiseer vir Covid nie! Ons bly op datum en eksamen gaan aan. Met die regering kan ons nie dat die kinders 'n jaar oor doen en dit vir die virus nie. Mense kan regtig privaat skole oorweeg
Sit net almal deur. Dis maar min of meer dieselfde as 'n 30% minimum slaagpunt. Ek weet nie waarom kla almal so nie. Na skool help 'n matrieksertifikaat in elk geval VEEL minder as die "regte" velkleur vir studiebeurse, werk ens ens. Eks verbaas dat werkloosheid in SA 7 miljoen al verbygesteek het. Regstellende aksie en BEE is dan die wonderlike toorwoorde wat alles regmaak.
Ja riiiiiiiiight….. So universiteite doen wat met eerstejaars? Of begin universiteite in Maart eers?
My dogter sê uit haar eie "mamma sal sien sy gaan weer die skole sluit want unies regeer die land. Ek het niks van my leier jaar nie." As graad 7 weet sy dit al, En as die "nuwe piek" kom later in die jaar? O wag skole is mos meer blootgestel aan die virus as hospitale en klinieke…